કૌશલ પંચોલી, ન્યૂઝ18 ગુજરાતી : પાસ કરાવી આપવાની લાલચ, વધારે માર્ક્સ આપી દેવાની લોલીપોપ, ઇન્ટરનલ ફેલ અને પાસની મથામણ અને મહાવિદ્યાલયોમાં ઉચ્ચ અભ્યાસ કરતા વિદ્યાર્થીઓ માટે તેમના પીએચડીના ગાઈડ દ્વારા થતા જાતીય શોષણની ઘટનાઓ કઈ આજની નથી. તો બીજી તરફ કોઈ નોકરીની લાલચમાં, કોઈ નોકરી ટકાવી રાખવાની લાહ્યમાં, કોઈ આર્થિક મજબુરીની સ્થિતિમાં તો કોઈ ચાપલુસી કરી નબળા હોવા છતાં જલ્દીથી હોદ્દો, ઇજાફો અને પૈસા મેળવી લેવાની જાણીબુજીને કે મજબૂરીથી શોષાતાં રહે છે. આ પ્રજાતિ શિક્ષકો અને અધ્યાપકોની છે; જેમના શિરે એક નવી પેઢીને નીતિમત્તાના ઉચ્ચતમ મૂલ્યો, સત્ય, સંસ્કારો અને સામર્થ્યના આરોપણની જવાબદારી છે.